
J e g y z ő k ö n y v

Készült Bácsalmás Város Önkormányzata Képviselő-testületének 2015. november 26-án, 8.00 órai kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén. 

Jelen vannak:

Tóth Árpád alpolgármester, dr. Bakó Mária Lujza, Csémy László, Légrádi Mária, Márai András és Turcsányi Csaba képviselők (6);

Patocskai Ibolya jegyző, Horváth István pénzügyi, beruházási és üzemeltetési osztályvezető, Prikidánovics Antal oktatási, fejlesztési és gazdálkodási ügyintéző, valamint Bárócz Tímea, az Alapszolgáltatási Központ megbízott vezetője (4);

Jegyzőkönyvvezető: Zobokiné Bite Gyöngyi testületi ügyintéző;
Az ülésről távolmaradt: Németh Balázs polgármester, Nagy Gábor és Schaffer Tünde képviselő (3).

Tóth Árpád alpolgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 6 fő van jelen (67 %). Elmondja, hogy Németh Balázs polgármester távollétében a mai ülést ő vezeti le. Jegyzőkönyv-hitelesítőknek Légrádi Mária és Márai András képviselőket javasolja kijelölni, majd a javaslatát szavazásra bocsátja. 

A képviselő-testület egyhangúlag (6 igen szavazattal) az alábbi határozatot hozza:

306/2015. (XI. 26.) Bácsalmás v. öh.
Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Légrádi Mária és Márai András képviselőket jelöli ki jegyzőkönyv-hitelesítőknek.

Tóth Árpád alpolgármester a meghívóban jelzett napirend elfogadását – más indítvány nem lévén – szavazásra bocsátja.
A képviselő-testület egyhangúlag (6 igen szavazattal) az alábbi határozatot hozza:
307/2015. (XI. 26.) Bácsalmás v. öh.
Napirend megállapítása 
Határozat
I.
Bácsalmás Város Önkormányzatának Képviselő-testülete a 2015. november 26-i rendkívüli ülésén a következő napirendi pontot tárgyalja meg:

1. Család- és Gyermekjóléti Központ létrehozása (1. sz. előterjesztés)
II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

1. napirendi pont
Család- és Gyermekjóléti Központ létrehozása

(Az 1. sz. előterjesztés a jegyzőkönyv melléklete.)
Tóth Árpád alpolgármester ismerteti az előterjesztés lényegét, hozzátéve, hogy nemcsak a feladatellátás, hanem a felelősség is többszintű lesz.
Bárócz Tímea, az Alapszolgáltatási Központ vezetője elmondja, hogy eddig a helyi szintű ellátás hatékonyan működött. A rendszer ezután bonyolultabb lesz, gondot jelent a szakemberhiány. A hatósági ügyintézés járási szintre kerül. A helyi gyermekjóléti szolgálat képviselője a központnak jelzi majd az általa észlelt problémát, és a központ fogja felvenni a kapcsolatot a gyámhivatallal. A központok létrehozását a pszichológusi és jogi tanácsadás biztosíthatóságával is összefüggésbe hozza. A jövőben kapcsolt felügyelet-tartás és készenléti szolgálat is lesz, a szülői konfliktus kezeléséhez rendelkezésre fog állni szakember.
Légrádi Mária képviselő érdeklődik, hogy a pszichológusi és jogi tanácsadás térségi szintű lesz-e.
Bárócz Tímea, az Alapszolgáltatási Központ vezetője kijelenti, hogy a településekre is ki fog járni a szakember, akit megbízási szerződéssel fognak foglalkoztatni. 
Légrádi Mária képviselő a központ helyszíne felől érdeklődik.

Patocskai Ibolya jegyző elmondja, hogy egyelőre a Dob utcai ingatlanban fog működni a család- és gyermekjóléti központ. Előző napi információja szerint a kormányhivataltól visszakapják az okmányirodai épületet, de azt fel kell újítani, amire a következő évben megjelenő pályázati kiírás lehetőséget adhat. A felújítás után a központ átköltözhet a Szt. János utcai épületbe, a családsegítő szolgálati alapfeladatok maradnának a Dob utcai ingatlanban.
Dr. Bakó Mária Lujza képviselő érdeklődik, hogy a támogató szolgálat és a család- és gyermekjóléti központ feladatai nem fedik-e egymást.
Patocskai Ibolya jegyző nemmel válaszol, hozzátéve, hogy a gyermekjóléti központ a teljes járás területét lefedi, a támogató szolgálat a kistérségben van jelen, más a feladatuk.
Tóth Árpád alpolgármester kérdezi, hogy a család- és gyermekjóléti központ létrehozása finanszírozásban és létszámban mit jelent.

Patocskai Ibolya jegyző kijelenti, hogy minden központ egyszeri 2 M Ft-ot kap az infrastruktúra kialakítására. A támogatás a költségvetési törvény szerint számított létszámokra jár. A szakmai normákat figyelembe kell venniük. Az alkalmazandó személyek listáját szakmai szempontok alapján állították össze, a gyakorlati tapasztalatok után változtathatnak. A működéshez gépkocsivezetőre, takarítónőre is szükség lesz. Bíznak abban, hogy a megítélt finanszírozás elég lesz, ellenkező esetben ki kell azt egészíteni.
A mai napon döntést kell hozni az intézmény alapító okiratának módosításáról, az SZMSZ és a szakmai program elfogadásáról. November 30-ig minden településnek be kell nyújtania a működési engedély iránti kérelmet, fel kell jelentkezni a szolgáltatói nyilvántartásba, mert ha ez nem történik meg, akkor január 1-jétől finanszírozási megvonásra kerül sor. A dokumentumok módosítására a későbbiekben lehetőség lesz. A végrehajtási rendelet a mai napig nem jelent meg. 
Tóth Árpád alpolgármester az előterjesztés elfogadását javasolja, majd az előterjesztés határozati javaslatának az elfogadását szavazásra bocsátja.
A képviselő-testület egyhangúlag (6 igen szavazattal) a következő határozatot hozza:
308/2015. (XI. 26.) Bácsalmás v. öh.

Család- és Gyermekjóléti Központ 

létrehozása 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület), mint járási székhely önkormányzat képviselő-testülete a Bácsalmás Városi Önkormányzat Alapszolgáltatási Központban önálló szakmai egységként 2016. január 01. napjával létrehozza a „Család- és Gyermekjóléti Központ”-ot.

2.
A Képviselő-testület a Bácsalmási Közös Önkormányzati Hivatalhoz tartozó települések részére 2016. január 1. napjától a lakóhely szintű minimumszolgáltatások, általános segítő feladatok tekintetében biztosítja a közös hivatalhoz tartozó településeken – Bácsszőlős, Csikéria, Mátételke – a szolgáltatást. 

3.
A Képviselő-testület az előterjesztés és melléklete alapján elfogadja a Bácsalmás Városi Önkormányzat Alapszolgáltatási Központ Alapító Okiratának módosítását.
4.
A Képviselő-testület az előterjesztés és melléklete alapján elfogadja a Bácsalmás Városi Önkormányzat Alapszolgáltatási Központ Szervezeti és Működési Szabályzatát. 

5.
A Képviselő-testület az előterjesztés és melléklete alapján elfogadja a Bácsalmás Városi Önkormányzat Alapszolgáltatási Központ Szakmai Programját. 

6.
A Képviselő-testület felhatalmazza Németh Balázs polgármestert a szükséges intézkedések megtételére és a dokumentumok aláírására.

7.
Jelen határozat normatív határozat.

Határidő: folyamatos, 2015. november 30. 

Felelős: Németh Balázs polgármester

Operatív felelős: Bárócz Tímea, az Alapszolgáltatási Központ vezetője

A határozatról értesül:

- kivonattal:
1. Németh Balázs polgármester



2. Patocskai Ibolya jegyző 



3. Bárócz Tímea, az Alapszolgáltatási Központ vezetője 



4. Prikidánovics Antal oktatási, fejlesztési és gazdálkodási üi. 

Tóth Árpád alpolgármester érdeklődik, hogy a többszintű ellátás a mostaninál biztonságosabb lesz-e, a szubjektivitás elkerülése-e a cél.
Patocskai Ibolya jegyző valószínűsíti a biztonságosabb ellátást és a szubjektivitás elkerülését.

Bárócz Tímea, az Alapszolgáltatási Központ vezetője kijelenti, hogy a helyi dolgozókat akár este 10 órakor is megkeresték az érintettek. Jelenleg járási szinten közel 150 esetről beszélhetnek. Ez a szám a központ létrehozásával valószínűleg nőni fog.
Tóth Árpád alpolgármester szerint a gyerekek szempontjából pozitív változást jelent a központ létrehozása. Több napirendi pont nem lévén megköszöni a részvételt, és az ülést 8 óra 30 perckor berekeszti.
K. m. f.

Németh Balázs polgármester távollétében:


Tóth Árpád
Patocskai Ibolya

alpolgármester
jegyző


Légrádi Mária
Márai András

képviselők, jegyzőkönyv-hitelesítők
